Kun de originale FN/ECE-tekster har retlig virkning i henhold til folkeretten. Dette regulativs nuværende status og ikrafttrædelsesdato bør kontrolleres i den seneste version af FN/ECE's statusdokument TRANS/WP.29/343/, der findes på adressen:

http://www.unece.org/trans/main/wp29/wp29wgs/wp29gen/wp29fdocstts.html.

Regulativ nr. 39 fra De Forenede Nationers Økonomiske Kommission for Europa (FN/ECE) — Ensartede forskrifter for godkendelse af køretøjer med hensyn til speedometer- og kilometertællerudstyr, herunder montering [2018/1857]

Omfattende al gældende tekst frem til:

Supplement 1 til ændringsserie 01 — ikrafttrædelsesdato: Den 10. oktober 2017

INDHOLD

REGULATIV

1. Anvendelsesområde

2. Definitioner

3. Ansøgning om godkendelse

4. Godkendelse

5. Specifikationer

6. Ændringer af køretøjstypen

7. Produktionens overensstemmelse

8. Sanktioner i tilfælde af produktionens manglende overensstemmelse

9. Navne og adresser på tekniske tjenester, som er ansvarlige for udførelse af godkendelsesprøvningerne, og på de typegodkendende myndigheder

10. Overgangsbestemmelser

BILAG

1. Meddelelse

2. Udformning af godkendelsesmærker

3. Prøvning af speedometernøjagtighed for produktionens overensstemmelse

1. ANVENDELSESOMRÅDE

Dette regulativ er gældende for godkendelsen af køretøjer af klasse L, M og N. (1)

2. DEFINITIONER

I dette regulativ forstås ved:

2.1. »godkendelse af et køretøj«: godkendelsen af en køretøjstype med hensyn til speedometer- og kilometertællerudstyr, herunder montering

2.2. »køretøjstype med hensyn til speedometer og kilometertæller«: køretøjer, der indbyrdes ikke fremviser væsentlige forskelle, hvor disse forskelle især omhandler følgende:

2.2.1. størrelsesbenævnelsen for de dæk, der vælges ud fra det sortiment af dæk, som normalt monteres

2.2.2. det overordnede udvekslingsforhold, herunder evt. reduktionsdrev, for speedometeret

2.2.3. typen af speedometer med hensyn til: 2.2.3.1. tolerancerne for speedometerets målemekanisme 2.2.3.2. speedometerets tekniske konstant 2.2.3.3. det viste hastighedsinterval

2.2.4. typen af kilometertæller med hensyn til: 2.2.4.1. kilometertællerens tekniske konstant 2.2.4.2. antal aksler

2.3. »normalt monterede dæk«: den eller de typer af dæk, der leveres af fabrikanten på det pågældende køretøj — snedæk betragtes ikke som normalt monterede dæk

2.4. »normalt driftstryk«: det kolde dæktryk som angivet af køretøjsfabrikanten, forøget med 0,2 bar

2.5. »speedometer«: den del af speedometerudstyret, der over for føreren løbende angiver køretøjets hastighed (2)

2.5.1. »tolerancer for speedometerets målemekanisme«: nøjagtigheden af selve speedometeret, udtrykt som de øvre og nedre hastighedsvisningsgrænser for et område af fartindgangssignaler.

2.5.2. »speedometrets tekniske konstant«: forholdet mellem omdrejninger eller impulser pr. minut og en bestemt vist hastighed

2.6. »kilometertæller«: den del af kilometertællerudstyret, der viser føreren den samlede kørte distance registreret af køretøjet siden dets ibrugtagning

2.6.1. »kilometertællerens tekniske konstant«: forholdet mellem omdrejninger eller impulser og antal kørte kilometer for køretøjet

2.7. »ikke-lastet køretøj«: et køreklart køretøj med brændstof, kølevæske, smøremiddel, værktøj og et reservehjul (hvis det angives som standardudstyr af fabrikanten), der indeholder en fører med en vægt på 75 kg, men uden passagerer, ekstraudstyr eller last.

3. ANSØGNING OM GODKENDELSE

3.1. Ansøgning om godkendelse af en køretøjstype med hensyn til speedometer- og kilometertællerudstyr, herunder montering, skal indgives af fabrikanten af køretøjet eller af dennes godkendte repræsentant.

3.2. Følgende dokumenter skal vedlægges i tre eksemplarer samt følgende oplysninger:

3.2.1. En beskrivelse af køretøjstypen hvad angår de i punkt 2.2, 2.3, 2.4, 2.5 og 2.6 ovenfor foreskrevne punkter, køretøjstypen skal angives.

3.3. Et ikke-lastet køretøj, der er repræsentativt for køretøjstypen, skal leveres til den tekniske tjeneste, hvor godkendelsesprøvningerne udføres.

3.4. Før der meddeles typegodkendelse kontrollerer den typegodkendende myndighed, at der findes tilfredsstillende ordninger til sikring af effektiv kontrol af produktionens overensstemmelse.

4. GODKENDELSE

4.1. Hvis den køretøjstype, der ansøges om godkendelse for i henhold til dette regulativ, overholder forskrifterne i regulativet med hensyn til speedometer- og kilometertællerudstyr, herunder montering, godkendes den pågældende køretøjstype.

4.2. Der tildeles et godkendelsesnummer til hver godkendt type. De to første cifre angiver det højeste tal i serien af ændringer af regulativet på tidspunktet for godkendelsen. Den samme kontraherende part må ikke tildele det samme nummer til en anden køretøjstype i henhold til bestemmelserne i artikel 6 i dette regulativ.

4.3. Meddelelse om godkendelse eller nægtelse af godkendelse af en køretøjstype efter dette regulativ, fremsendes til de kontraherende parter, der anvender dette regulativ, i form af en meddelelsesformular, svarende til modellen i bilag 1 til dette regulativ, samt diagrammer, leveret af ansøgeren, over installationen i et format, der ikke er større end A4 (210 × 297 mm) eller er foldet til dette format, i et passende målestoksforhold.

4.4. For hvert køretøj, der er i overensstemmelse med en køretøjstype, der er godkendt efter dette regulativ, skal der monteres et internationalt godkendelsesmærke med en kendelig og nemt tilgængelig placering, der er angivet på godkendelsen. Mærket skal bestå af:

4.4.1. en cirkel, som omslutter bogstavet »E« efterfulgt af kendingsnummeret på den stat, som har meddelt godkendelse (3)

4.4.2. Nummeret på dette regulativ, efterfulgt af bogstavet »R«, en bindestreg og godkendelsesnummeret til højre for den cirkel, der er beskrevet i punkt 4.4.1.

4.5. Er køretøjet i overensstemmelse med en køretøjstype, som i henhold til et eller flere andre af de til overenskomsten vedføjede regulativer er godkendt i samme stat, som har meddelt godkendelse efter dette regulativ, behøver det i punkt 4.4.1 ovenfor foreskrevne symbol ikke gentages. I så tilfælde skal de ekstra numre og symboler for alle de regulativer, som godkendelsen er udstedt efter i det land, hvor godkendelsen er udstedt i henhold til dette regulativ, placeres i lodrette kolonner til højre for det symbol, der er beskrevet i afsnit 4.4.1.

4.6. Godkendelsesmærket skal være letlæseligt og må ikke kunne slettes.

4.7. Godkendelsesmærket skal anbringes tæt ved eller på den fabrikationsplade, fabrikanten har anbragt på køretøjet.

4.8. I bilag 2 til dette regulativ gives eksempler på godkendelsesmærkets udformning.

5. SPECIFIKATIONER

5.1. Køretøjet, der skal godkendes, skal være udstyret med et speedometer og en kilometertæller, der overholder kravene i dette regulativ.

5.2. Speedometeret skal placeres i førerens direkte synsfelt og skal let kunne aflæses både dag og nat. Det viste hastighedsområde skal være tilstrækkeligt til at omfatte tophastigheden for denne type køretøj som angivet af fabrikanten.

5.2.1. Hvis speedometeret er beregnet til køretøjer i klasse M, N samt L3, L4, L5 og L7, skal skalainddelingen være 1, 2, 5 eller 10 km/h. De numeriske hastighedsværdier skal angives på følgende måde: Når den største værdi på skalaen ikke er større end 200 km/h, skal hastighedsværdierne være angivet med intervaller på højst 20 km/h. Når den højeste værdi er over 200 km/h, skal hastighedsværdier angives i intervaller på højst 30 km/h. De angivne numeriske hastighedsintervaller behøver ikke være ensartede.

Hvis en indstilling gør det muligt for føreren at vælge mellem hastighed i km/h og mph (miles i timen), må hastigheden kun vises enten i km/h eller mph på et givet tidspunkt. Den tilsvarende enhed skal vises hele tiden.

5.2.2. Hvis køretøj i klasse M, N, og L3, L4, L5 og L7 fremstilles til salg i et andet land, hvor der anvendes britiske måleenheder, skal speedometeret også inddeles i mph (miles i timen), og skalainddelingen skal være på 1, 2, 5 eller 10 mph.

Hastigheden må vises enten i km/h eller mph på et givet tidspunkt, under forudsætning af, at en indstilling gør det muligt for føreren at vælge mellem hastighed i km/h og mph. I så fald skal den tilsvarende enhed vises hele tiden.

De numeriske hastighedsværdier skal angives på skiven med intervaller på højst 20 mph og skal starte ved 10 eller 20 mph. De angivne numeriske hastighedsintervaller behøver ikke være ensartede.

5.2.3. Hvis speedometeret er beregnet til køretøjer i klasse L1 (knallert), L2 og L6, skal skalaen højst gå til 80 km/h. Skalainddelingen skal være 1, 2, 5 eller 10 km/h, og de angivne numeriske hastighedsværdier skal højst være 10 km/h. De angivne numeriske hastighedsintervaller behøver ikke være ensartede.

5.2.4. Hvis køretøjer i klasse L1, L2 og L6 fremstilles til salg i et land, hvor der anvendes britiske måleenheder, skal speedometeret også inddeles i mph (miles i timen), og skalainddelingen skal være på 1, 2, 5 eller 10 mph. De numeriske hastighedsværdier skal angives på skiven med intervaller på højst 10 mph og skal starte ved 10 eller 20 mph. De angivne numeriske hastighedsintervaller behøver ikke være ensartede. Hvis en indstilling gør det muligt for føreren at vælge mellem hastighed i km/h og mph (miles i timen) må hastigheden kun vises enten i km/h eller mph på et givet tidspunkt. Den tilsvarende enhed skal vises hele tiden.

5.3. Nøjagtigheden af speedometerudstyret skal prøves i henhold til følgende fremgangsmåde:

5.3.1. Dækkene skal være af én af de typer, der normalt monteres på køretøjet som angivet i punkt 2.3 i dette regulativ. Der skal udføres en prøvning af hver speedometertype, som fabrikanten agter at montere.

5.3.2. Prøvningen skal udføres med køretøjet i ikke-lastet tilstand. Der kan benyttes ekstra last med henblik på målingen. Køretøjets vægt og fordelingen mellem akslerne skal være angivet i godkendelsesmeddelelsen (se bilag 1, punkt 7).

5.3.3. Speedometerets referencetemperatur skal være 23 ± 5 °C.

5.3.4. Under hver prøvning skal dæktrykket være det normale køretryk som defineret i punkt 2.4.

5.3.5. Køretøjet prøves ved følgende hastigheder: Maksimal dimensionerende hastighed (Vmaks) for køretøjet som angivet af fabrikanten (km/h) Prøvningshastighed (V1) (km/h) Vmaks ≤ 45 80 % af Vmaks 45 < Vmaks ≤ 100 40 km/h og 80 % Vmaks (hvis den resulterende hastighed er ≥ 55 km/h) 100 < Vmaks ≤ 150 40 km/h, 80 km/h og 80 % Vmaks (hvis den resulterende hastighed er ≥ 100 km/h) 150 < Vmaks 40 km/h, 80 km/h og 120 km/h

5.3.6. Det måleinstrument, der bruges til at måle den nøjagtige hastighed, skal have en nøjagtighed på ± 0,5 %. 5.3.6.1. Overfladen på prøvebanen skal være flad og tør og skal give tilstrækkeligt vejgreb. 5.3.6.2. Hvis der bruges et rulledynamometer til prøvningen, skal rullens diameter være mindst 0,4 m.

5.4. Den angivne hastighed må ikke være under køretøjets virkelige hastighed. Ved de hastigheder, der er angivet i punkt 5.3.5 ovenfor, skal der være følgende forhold mellem den viste hastighed (V1) og den virkelige hastighed (V2).

0 ≤ (V1 – V2) ≤ 0,1 V2 + 4 km/h

5.5. Kilometertælleren skal være synlig eller tilgængelig for føreren. Kilometertælleren skal mindst vise et helt tal bestående af mindst seks cifre for køretøjer i klasse M og N, og mindst et helt tal bestående af mindst fem cifre for køretøjer i klasse L. Dog kan den typegodkendende myndighed også acceptere et helt tal bestående af mindst fem cifre for køretøjer i klasse M og N, hvis køretøjets planlagte anvendelse taler herfor.

5.5.1. Hvis køretøjet fremstilles til salg i et land, hvor der anvendes britiske måleenheder, skal kilometertælleren også vise miles.

6. ÆNDRINGER AF KØRETØJSTYPEN

6.1. Enhver ændring af køretøjstypen skal meddeles den typegodkendende myndighed, som godkendte køretøjstypen. Denne myndighed kan da enten:

6.1.1. vurdere, at de foretagne ændringer ikke har en væsentlig negativ virkning, og at køretøjet under alle omstændigheder stadig opfylder forskrifterne, eller

6.1.2. kræve en yderligere prøvningsrapport fra den tekniske tjeneste, som er ansvarlig for prøvningens udførelse.

6.2. Godkendelse eller nægtelse af godkendelse skal sammen med detaljerne om ændringerne meddeles i henhold til fremgangsmåden beskrevet i punkt 4.3 ovenfor til de aftaleparter, der anvender dette regulativ.

7. PRODUKTIONENS OVERENSSTEMMELSE

7.1. Procedurerne til sikring af produktionens overensstemmelse skal være i overensstemmelse med dem, der er fastlagt i oversigt 1 i overenskomsten (E/ECE/TRANS/505/Rev.3), idet der gælder følgende forskrifter:

7.2. Alle køretøjer, der er godkendt efter dette regulativ, skal fremstilles, så de stemmer overens med den godkendte type ved at opfylde kravene i den eller de relevante dele af dette regulativ.

7.3. For hver køretøjstype udføres der tilstrækkelige kontroller med hensyn til speedometerudstyr og montering. Især skal der for hver køretøjstype mindst udføres den prøvning, der er foreskrevet i bilag 3 til dette regulativ.

7.4. Den myndighed, som har meddelt typegodkendelse, kan til enhver tid efterprøve de metoder til overensstemmelsesprøvning, som anvendes på de enkelte produktionsanlæg. Den normale hyppighed af sådan efterprøvning er én gang hvert andet år.

7.5. Hvis der findes utilfredsstillende resultater under kontrollerne i henhold til punkt 7.4 ovenfor, skal den kompetente myndighed sikre, at alle nødvendige midler bruges på at genoprette produktionens overensstemmelse så hurtigt som muligt.

8. SANKTIONER I TILFÆLDE AF PRODUKTIONENS MANGLENDE OVERENSSTEMMELSE

8.1. Den godkendelse, der udstedes for en køretøjstype i henhold til dette regulativ, kan trækkes tilbage, hvis kravet i punkt 7.1 ovenfor ikke er opfyldt, eller hvis køretøjerne ikke har bestået de kontroller, der er beskrevet i punkt 7 ovenfor.

8.2. Hvis en kontraherende part, som anvender dette regulativ, inddrager en godkendelse, som den tidligere har meddelt, skal den straks underrette de øvrige kontraherende parter, der anvender dette regulativ, herom ved hjælp af en meddelelsesformular svarende til modellen i bilag 1 til dette regulativ.

9. NAVNE OG ADRESSER PÅ TEKNISKE TJENESTER, SOM FORESTÅR GODKENDELSESPRØVNING, OG PÅ DE TYPEGODKENDENDE MYNDIGHEDER

De kontraherende parter i overenskomsten, som anvender dette regulativ, meddeler til FN's sekretariat navn og adresse på de tekniske tjenester, som er ansvarlige for udførelse af godkendelsesprøvning, og på de typegodkendende myndigheder, som meddeler godkendelse, og til hvem formularer med attestering af godkendelse, udvidelse, nægtelse eller inddragelse af godkendelser, som er udstedt i andre stater, skal fremsendes.

10. OVERGANGSBESTEMMELSER

10.1. Efter den officielle ikrafttrædelsesdato for ændringsserie 01 kan ingen kontraherende parter, der anvender dette regulativ, nægte at meddele eller nægte at anerkende typegodkendelse i henhold til dette regulativ som ændret ved ændringsserie 01.

10.2. Fra den 1. september 2017 må kontraherende parter, der anvender dette regulativ, kun meddele nye typegodkendelser, såfremt den godkendte køretøjstype opfylder forskrifterne i dette regulativ som ændret ved ændringsserie 01.

10.3. Kontraherende parter, som anvender dette regulativ, kan ikke nægte at meddele udvidelse af typegodkendelser af eksisterende typer, der er meddelt i henhold til de forudgående ændringsserier til dette regulativ.

10.4. Fra ikrafttrædelsesdatoen for ændringsserie 01 til dette regulativ kan de kontraherende parter, der anvender dette regulativ, fortsat anerkende typegodkendelse i henhold til den forudgående ændringsserie til dette regulativ.

(1) Som defineret i den konsoliderede resolution om køretøjers konstruktion (R.E.3), dokument ECE/TRANS/WP.29/78/Rev.6, punkt 2. — www.unece.org/trans/main/wp29/wp29wgs/wp29gen/wp29resolutions.html

(2) Dette omfatter ikke den hastighedsvisende del af en takograf, hvis dette er i overensstemmelse med typegodkendelsesspecifikationer, som ikke tillader en absolut forskel mellem faktisk og vist hastighed, som er større end de værdier, som er resultat af kravene i punkt 5.4. herunder.

(3) kendingsnumrene for de kontraherende parter i overenskomsten af 1958 er angivet i bilag 3 til den konsoliderede resolution om køretøjers konstruktion (R.E.3), dokument ECE/TRANS/WP.29/78/Rev. 6, bilag 3 - www.unece.org/trans/main/wp29/wp29wgs/wp29gen/wp29resolutions.html